**Stopp Innvandringen** var et norsk innvandrerfiendtlig politisk parti, ledet av Jack Erik Kjuus som stilte til valg for første gang i 1989. Partiet ble aldri særlig stort og fikk ingen av sine medlemmer inn på Stortinget, men i 1991 fikk Frank Hove nok oppslutning til at han ble innvalgt i bystyret i Drammen. Han ble gjenvalgt i 1995, og da Kjuus valgte å slå partiet sammen med sitt andre parti Hjelp de fremmedkulturelle hjem – ellers mister vi landet vårt til Hvit Valgallianse, valgte Hove å fortsette under navnet Stopp Innvandringen. I 1997 valgte han imidlertid å stille på Fedrelandspartiets liste, men ble ikke valgt.

Partiet hadde en sak på partiprogrammet: Å stimulere innvandrere og flyktninger til å returnere til sitt opprinelsesland, og om nødvendig sende dem ut med makt. Partiet brukte parolen «Norge for nordmenn» foran valget i 1989.

Høsten 1991 stilte partiet sine kandidater til disposisjon for Fedrelandspartiet (sammen med Nasjonaldemokratene og Arne Myrdals nystiftede Norge Mot Innvandring). Hensikten med denne sammenslåingen var ønsket om å samle nok stemmer til å få inn en representant på Stortingsvalget ved valget i 1993. Arne Myrdal ble satt opp som stortingskandidat for Fedrelandspartiet i Oslo. Myrdal mente de helt sikkert ville få inn noen folk tinget og holdt frem den franske nasjonalisten Le Pens suksess i Frankrike som inspirasjonskilde.

Bakgrunn
--------

Partiet har sin bakgrunn i den innvandrerfiendtlige aksjonsgruppa Folkeviljens Venner, som ble startet av Kjuus i 1986. Aksjonsgruppa fikk noe mediepublisitet i desember 1986 da de spredte en rekke blanketter med innvandrerfiendlig innhold i postkassene til folk i Oslo-området.

Personer tilknyttet partiet
---------------------------

Torfinn Hellandsvik, Bjarne Dahl, Hege Søfteland og Erik Gjems-Onstad var også medlemmer av partiet. Ved Stortingsvalget i 1989 stod Gjems-Onstad oppført på førsteplass på partiets liste i Akershus.

Referanser
----------

1. ↑  .
2. ↑  ««Stopp Innvandring» inn i Drammen». *VG*. 10. september 1991. Besøkt 26. mars 2009.
3. ↑  «Kampen om innvandrerne». *VG*. 29. april 1989. Besøkt 26. mars 2009.
4. ↑  «FEDR ELANDSPARTIET VIL INN PÅ TINGET». *VG*. 20. november 1991. Besøkt 26. mars 2009. «*Norges nasjonalister samler seg i Fedrelandspartiet foran neste stortingsvalg. Norge Mot Innvandring, Nasjonaldemokratene og Stopp Innvandringen stiller sine kandidater til disposisjon for partiet.   
Derfor er det neppe oppsiktsvekkende at NMI-leder Arne Myrdal har takket ja som stortingskandidat for Fedrelandspartiet i Oslo*»
5. ↑  «Stopp innvandringen». *VG*. 17. desember 1986. Besøkt 26. mars 2009. «*Stopp Innvandringen! Titusener er på vei om du ikke sier nei. Det er budskapet som aksjonen Folkeviljens Venner i disse dager sprer som julebudskap til husstander I Oslo-omradet. Leder for Folkeviljen Venner er advokat Jack Erik Kjuus.*»
6. ↑  «Innhentet av fortiden». *VG*. 5. september 1995. Besøkt 26. mars 2009. «*Ved stortingsvalget i 1989 stilte blant andre Gjems-Onstad på 1.-plass på listen til Stopp Innvandringen i Akershus, Torfinn Hellandsvik i Oslo og Frp-avhopperen Bjarne Dahl i Møre og Romsdal.*»

|  |  |
| --- | --- |
| Oppslagsverk/autoritetsdata | VIAF
 |